**(สำเนา)**

**รายงานการประชุมสภาเทศบาล**

**สมัยสามัญ สมัยที่ 1 ครั้งที่ ๑ ประจำปี พ.ศ. 2564**

**วันที่ ๗ เดือน พฤษภาคม พ.ศ. 2564**

**ณ ห้องประชุมเทศบาลตำบลโนนสะอาดชั้น ๒ อำเภอศรีบุญเรือง จังหวัดหนองบัวลำภู**

**เริ่มการประชุมเวลา ๐๙.๐๐น. เลิกประชุมเวลา ๑๒.๐๐น.**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**ผู้มาประชุม**

|  |  |  |  |  |
| --- | --- | --- | --- | --- |
| ลำดับที่ | ชื่อ - สกุล | ตำแหน่ง | ลายมือชื่อ | หมายเหตุ |
| ๑ | นายสุริยันต์ | มุ่งแสง | สมาชิกสภาเทศบาลตำบลโนนสะอาด เขต ๑ | *สุริยันต์* | *มุ่งแสง* |  |
| ๒ | นายประดิษฐ์ | วันนิจ | สมาชิกสภาเทศบาลตำบลโนนสะอาด เขต ๑ | *ประดิษฐ์* | *วันนิจ* |  |
| ๓ | นายสมควร | กองแสน | สมาชิกสภาเทศบาลตำบลโนนสะอาด เขต 1 | *สมควร* | *กองแสน* |  |
| ๔ | นายประวิทย์ | จันพนม | สมาชิกสภาเทศบาลตำบลโนนสะอาด เขต ๑ | *ประวิทย์* | *จันพนม* |  |
| ๕ | นายวิชัย | หนุ่มภูเขียว | สมาชิกสภาเทศบาลตำบลโนนสะอาด เขต ๑ | *วิชัย* | *หนุมภูเขียว* |  |
| ๖ | นายวัชรพล | รอดแก้ว | สมาชิกสภาเทศบาลตำบลโนนสะอาด เขต 1 | *วัชรพล* | *รอดแก้ว* |  |
| ๗ | นายทอง | พลโยธา | สมาชิกสภาเทศบาลตำบลโนนสะอาด เขต ๒ | *ทอง* | *พลโยธา* |  |
| ๘ | นายไสว | เกตมาลา | สมาชิกสภาเทศบาลตำบลโนนสะอาด เขต 2 | *ไสว* | *เกตมาลา* |  |
| ๙ | นายสังข์ทอง | ดีทอง | สมาชิกสภาเทศบาลตำบลโนนสะอาด เขต ๒ | *สังข์ทอง* | *ดีทอง* |  |
| ๑๐ | นายนิยม | เฮืองหล้า | สมาชิกสภาเทศบาลตำบลโนนสะอาด เขต ๒ | *นิยม* | *เฮืองหล้า* |  |
| ๑๑ | นายสุวิทย์ | นามวงษา | สมาชิกสภาเทศบาลตำบลโนนสะอาด เขต 2 | *สุวิทย์* | *นามวงษา* |  |
| ๑๒ | นายสีนวน | กุดตุ้ม | สมาชิกสภาเทศบาลตำบลโนนสะอาด เขต ๒ | *สีนวน* | *กุดตุ้ม* |  |

**ผู้เข้าร่วมประชุม**

|  |  |  |  |  |
| --- | --- | --- | --- | --- |
| ลำดับที่ | ชื่อ - สกุล | ตำแหน่ง | ลายมือชื่อ | หมายเหตุ |
| ๑ | นายประสาท | พาน้อย | นายกเทศมนตรีตำบลโนนสะอาด | *ประสาท* | *พาน้อย* |  |
| ๒ | นายคำพอง | สุวรรณบล | รองนายกเทศมนตรีตำบลโนนสะอาด | คำพอง | *สุวรรณบล* |  |
| ๓ | นายประพิศ | พลเขต | รองนายกเทศมนตรีตำบลโนนสะอาด | *ประพิศ* | *พลเขต* |  |
| ๔ | นายระเมียร | สิงห์อาจ | ที่ปรึกษานายกเทศมนตรีบลโนนสะอาด | *ระเมียร* | *สิงห์อาจ* |  |
| ๕ | นายธงชัย | วันนิจ | เลขานการนายกเทศมนตรีตำบลโนนสะอาด | *ธงชัย* | *วันนิจ* |  |
| 6 | สิบตำรวจโทศราวุธ | เชื้อไพบูลย์ | ปลัดเทศบาลตำบลโนนสะอาด | สิบตำรวจโท*ศราวุธ* | *เชื้อไพบูลย์* |  |
| 7 | สิบตำรวจเอกคมสินธุ์ | ประสมพืช | รองปลัดเทศบาลตำบลโนนสะอาด | สิบตำรวจ*เอกคมสินธุ์* | *ประสมพืช* |  |
| 8 | นายสมเด็จ | มุ่งวิชา | ผู้อำนวยการกองสาธารณสุขและสิ่งแวดล้อม | *สมเด็จ* | *มุ่งวิชา* |  |
| 9 | นางพวงพยอม | อุดชา | ผู้อำนวยการกองคลัง | *พวงพยอม* | *อุดชา* |  |
| 10 | นายจันทวิทย์ | สัตย์ซื่อ | ผู้อำนวยการกองช่าง | *จันทวิทย์* | *สัตย์ซื่อ* |  |
| 11 | นายชาญชัย | วีรปัญญานนท์ | หัวหน้าสำนักปลัดเทศบาล | *ชาญชัย* | *วีรปัญญานนท์* |  |
| 12 | นายผดุงเดช | สิทธิศักดิ์ | เจ้าพนักงานจัดเก็บรายได้ | *ผดุงเดช* | *สิทธิศักดิ์* |  |
| 13 | นางอาริสษา | ปริปุณณะ | หัวหน้าฝ่ายอำนวยการ | *อาริสษา* | *ปริปุณณะ* |  |
| 14 | นายอานันต์ | มีไกรราช | นักวิเคราะห์นโยบายและแผน | *อานันต์* | *มีไกรราช* |  |
| 15 | นายวรวุฒิ | แสดงเดือน | ผู้ช่วยนักจัดการงานทั่วไป | *วรวุฒิ* | *แสงเดือน* |  |
| 16 | นางสาวดวงจันทร์ | วันนิจ | ผู้ช่วยเจ้าพนักงานธุรการ | *ดวงจันทร์* | *วันนิจ* |  |
| 17 | นายพรพิชิต | แก้วถังเมือง | ผู้ช่วยเจ้าพนักงานพัสดุ | *พรพิชิต* | *แก้วถังเมือง* |  |

**เริ่มการประชุม เวลา 09.00 น**.

**ระเบียบวาระการประชุมสภาเทศบาลตำบลโนนสะอาด**

ระเบียบวาระที่ ๑ เรื่อง ที่ประธานแจ้งให้ทราบ

ระเบียบวาระที่ ๒ เรื่อง รับรองรายงานการประชุมสภาเทศบาลตำบลโนนสะอาดคราวที่แล้ว(การประชุม

 ครั้งแรก เมื่อวันที่ 4 พฤษภาคม 2564)

ระเบียบวาระที่ ๓ เรื่อง การแถลงนโยบายของนายกเทศมนตรีตำบลโนนสะอาด

ระเบียบวาระที่ 4 เรื่อง เรื่องอื่นๆ

**สิบตำรวจโทศราวุธ เชื้อไพบูลย์** **ตำแหน่งปลัดเทศบาลตำบลโนนสะอาด**  **ปฏิบัติหน้าที่เลขานุการสภาฯ**

- เรียนท่านประธานสภาฯ คณะผู้บริหาร สมาชิกสภาเทศบาล ผู้ทรงเกียรติและผู้เข้าร่วมประชุมทุกท่านวันนี้เป็นการประชุมสภาเทศบาลตำบลโนนสะอาดสมัยสามัญ สมัยที่ 1 ประจำปี 2564 ในวันที่ 7 พฤษภาคม 2564 เวลา ๐๙.๐๐น. ณ ห้องประชุมเทศบาลตำบลโนนสะอาด บัดนี้ ถึงเวลาประชุมแล้วขอเชิญสมาชิกสภาเทศบาลเข้าประจำที่ ตรวจนับองค์ประชุมปรากฏ ว่าสมาชิกสภาเทศบาลอยู่ในตำแหน่ง ๑๒ คน เข้าร่วมประชุม ๑๒ คน ครบองค์ประชุม ขอเรียนเชิญท่านประธานสภาเทศบาลตำบลโนนสะอาด เปิดประชุมสภาเทศบาลตำบลโนนสะอาดสมัยสามัญ สมัยที่ 1 ประจำปี 2564 เพื่อให้เป็นไปตามระเบียบต่อไป ขอเรียนเชิญครับ

**นายสุริยันต์ มุ่งแสง ประธานสภาเทศบาลตำบลโนนสะอาด**

- วันนี้เป็นการประชุมสภาเทศบาลตำบลโนนสะอาด สมัยสามัญ สมัยที่ 1 ครั้งที่ ๑ ประจำปี พ.ศ. ๒๕๖4 เมื่อครบองค์ประชุมแล้วผมขอเปิดประชุมและดำเนินการประชุมตามระเบียบวาระการประชุม ดังต่อไปนี้

**ระเบียบวาระที่ 1 เรื่องที่ประธานแจ้งให้ทราบ**

**นายสุริยันต์ มุ่งแสง ประธานสภาเทศบาลตำบลโนนสะอาด**

- ตามที่เทศบาลตำบลโนนสะอาด ได้จัดให้มีการเลือกตั้งสมาชิกสภาเทศบาล และนายกเทศมนตรีตำบลโนนสะอาด เมื่อวันที่ 2๘ มีนาคม ๒๕64 และคณะกรรมการการเลือกตั้งได้มีประกาศผลการเลือกตั้งดังกล่าว ประกาศลงวันที่ 19 เมษายน 2564 และได้ดำเนินการประชุมสภาเทศบาลตำบลโนนสะอาด ครั้งแรก เมื่อวันที่ 4 พฤษภาคม 2564สภาเทศบาลตำบลโนนสะอาด ได้มีการกำหนดสมัยประชุม ประจำปี พ.ศ. 2564 โดยอาศัยอำนาจตามความในพระราชบัญญัติเทศบาล พ.ศ. 2496 และแก้ไขเพิ่มเติมถึง(ฉบับที่ 14) พ.ศ. 2562 มาตรา 24 ในปีหนึ่งให้มีสมัยประชุมสามัญสี่สมัย สมัยประชุมสามัญครั้งแรก และวันเริ่มประชุมสมัยสามัญประจำปีให้สภาเทศบาลกำหนด ซึ่งสภาเทศบาลตำบลโนนสะอาดได้กำหนดสมัยประชุมสามัญในการประชุมสภา มีมติให้กำหนดสมัยประชุมสภาสามัญ จำนวน 3 สมัย โดยสามัญสมัยที่ 1 เริ่มตั้งแต่ วันที่ 5 พฤษภาคม 2564 สิ้นสุด วันที่ 31 พฤษภาคม 2564

**นายสุริยันต์ มุ่งแสง ประธานสภาเทศบาลตำบลโนนสะอาด**

- มีสมาชิกสภาฯ และเจ้าหน้าที่ท่านใดแจ้งข้อราชการอีกหรือไม่ครับหากไม่มีแล้วกระผมขอดำเนินการในวาระที่ ๒ ต่อไปเลยนะครับ

**ระเบียบวาระที่ 2 เรื่อง รับรองรายงานการประชุมสภาเทศบาล**

**นายสุริยันต์ มุ่งแสง ประธานสภาเทศบาลตำบลโนนสะอาด**

- แจ้งการประชุมสภาเทศบาลตำบลโนนสะอาด ครั้งแรก ประจำปี 2564 วันที่ 4 เดือนพฤษภาคม 2564 ตามที่เจ้าหน้าที่ได้ส่งรายงานการประชุมเทศบาลทราบพร้อมหนังสือเชิญประชุมแล้ว และเอกสารแนบท้ายรายงานการประชุม ขอให้ท่านได้ตรวจดูว่ามีถ้อยคำใดจะต้องแก้ไขเพิ่มเติมประการใดหรือไม่ ขอเชิญครับ

**ที่ประชุม - ไม่มีผู้ใดเสนอเป็นอย่างอื่น**

**นายสุริยันต์ มุ่งแสง ประธานสภาเทศบาลตำบลโนนสะอาด**

- เมื่อไม่มีผู้ใดชี้แจงเป็นอย่างอื่น ผมขอมติที่ประชุมในการรับรองรายงานการประชุมสภาเทศบาลตำบลโนนสะอาด ครั้งแรก ประจำปี 2564 วันที่ 4 เดือนพฤษภาคม 2564 ท่านใดให้การรับรองรายงานการประชุม โปรดยกมือขึ้นครับ

**ที่ประชุม - เห็นชอบรับรองรายงานการประชุมสภาเทศบาลตำบลโนนสะอาดครั้งแรก ประจำปี 2564 วันที่ 4 เดือนพฤษภาคม 2564 จำนวน ๑๒ เสียง เป็นเอกฉันท์**

**ระเบียบวาระที่ ๓ เรื่อง การแถลงนโยบายของนายกเทศมนตรีตำบลโนนสะอาด**

**นายสุริยันต์ มุ่งแสง ประธานสภาเทศบาลตำบลโนนสะอาด**

- อาศัยอำนาจความในมาตรา ๔๘ ทศ แห่งพระราชบัญญัติเทศบาล พ.ศ. ๒๔๙๖ และแก้ไขเพิ่มเติมถึง (ฉบับที่ ๑4) พ.ศ. ๒๕6๒ เพื่อให้การเข้ารับตำแหน่งนายกเทศมนตรีตำบลโนนสะอาดเป็นไปตามที่กฎหมายกำหนด โดยให้ประธานสภา เรียกประชุมสภา เพื่อให้นายกเทศมนตรีแถลงนโยบายต่อสภา โดยไม่มีการลงมติ เพื่อให้การเข้ารับตำแหน่งนายกเทศมนตรีตำบลโนนสะอาดเป็นไปตามที่กฎหมายกำหนด ขอเชิญท่านนายกเทศมนตรี ครับ

**นายประสาท พาน้อย นายกเทศมนตรีตำบลโนนสะอาด**

- เรียนท่านประธานสภาเทศบาล ท่านสมาชิกสภาเทศบาลตำบลโนนสะอาดทุกท่าน และพนักเทศบาลตำบลโนนสะอาดทุกท่าน ตามพระราชบัญญัติเทศบาล พ.ศ. ๒๔๙๖ และแก้ไขเพิ่มเติมถึง (ฉบับที่ ๑4) พ.ศ. ๒๕6๒ มาตรา ๔๘ ทศ กำหนดให้นายกเทศมนตรีแถลงนโยบายต่อสภาเทศบาลก่อนเข้ารับหน้าที่ ซึ่งเมื่อวันที่ 28 มีนาคม 2564 มีการเลือกตั้งสมาชิกสภาเทศบาลตำบลโนนสะอาด และนายกเทศมนตรีตำบลโนนสะอาด กระผมนายประสาท พาน้อย ได้รับความไว้วางใจจากประชาชนในเขตเทศบาลตำบลโนนสะอาดให้ได้รับการเลือกตั้งพร้อมเข้าปฏิบัติหน้าที่นายกเทศมนตรีตำบลโนนสะอาด ทั้งนี้ คณะกรรมการการเลือกตั้ง ได้มีมติเห็นชอบให้ประกาศผลการเลือกตั้งนายกเทศมนตรีตำบลโนนสะอาดแล้ว ตามประกาศคณะกรรมการการเลือกตั้ง เรื่อง ผลการเลือกตั้งนายกเทศมนตีตำบลโนนสะอาด อำเภอศรีบุญเรือง จังหวัดหนองบัวลำภู (ผ.ถ. 6/1) ประกาศ ณ วันที่ 19 เมษายน 2564 นั้น

- บัดนี้ กระผมในฐานะนายกเทศมนตรีตำบลโนนสะอาด ได้กำหนดนโยบายการบริหารงานของเทศบาลตำบลโนนสะอาด โดยยึดหลักตามระบอบประชาธิปไตยโดยมีพระมหากษัตริย์ทรงเป็นพระประมุข โดยการบริหารงานแบบมีส่วนร่วม และการบริหารที่ดี โดยมีสโลแกนที่ว่า “ร่วมคิด ร่วมสร้างสรรค์ ร่วมพัฒนา”

**นายประสาท พาน้อย นายกเทศมนตรีตำบลโนนสะอาด**

- ดังนั้น เพื่อให้การบริหารงานของเทศบาลตำบลโนนสะอาด เป็นไปตามเจตนารมณ์ สามารถบรรลุภารกิจและเป้าหมาย จึงได้กำหนดนโยบายการบริหารงานของเทศบาลตำบลโนนสะอาดไว้ทั้งหมด 9 ด้าน ดังนี้

(1) นโยบายการบริการประชาชน ให้บริการประชาชนด้วยความสะดวก รวดเร็ว ถูกต้อง เป็นธรรม และประชาชนมีความพึงพอใจ ปราศจากการทุจริตคอรัปชั่น ไม่ว่าทางตรงหรือทางอ้อม ในการติดต่องานเทศบาลฯจะต้องได้รับการบริการและความร่วมมืออย่างเท่าเทียมทุกฝ่าย ไม่ว่าฝ่ายประชาชน ฝ่ายข้าราชการ ฝ่ายการเมือง เพื่อประโยชน์สุขของประชาชน และการจัดทำแผนพัฒนาตำบลโนนสะอาด ประชาชนต้องมีส่วนร่วม

(2) นโยบายด้านการพัฒนาโครงสร้างพื้นฐาน การปรับปรุง การก่อสร้างถนนเชื่อมระหว่างหมู่บ้าน ถนนภายในหมู่บ้าน ถนนเพื่อการเกษตร ไฟฟ้าแสงสว่าง น้ำประปา แหล่งน้ำอุปโภคบริโภคให้มีคุณภาพ และเพียงพอ

(3) นโยบายด้านสาธารณสุขและสิ่งแวดล้อม จัดให้มีการบริการด้านสาธารณสุขอย่างทั่วถึง ส่งเสริมการพัฒนาของศูนย์สาธารณสุขของเทศบาลให้สามารถตอบสนองความต้องการของประชาชน และให้ อ.ส.ม. มีส่วนร่วมในการบริการสาธารณสุขอย่างจริงจัง ด้านขยะต้องมีการกำจัดให้ถูกวิธี โดยการสนับสนุนให้มีการคัดแยกขยะทุกครัวเรือน และให้มีการจัดตั้งกลุ่มฌาปนกิจขยะ เพื่อเป็นกองทุนสวัสดิการของสมาชิก

(4) นโยบายด้านการศึกษา กีฬา และนันทนาการ การส่งเสริมการศึกษาให้ได้มาตรฐาน โดยเริ่มจากการพัฒนาศูนย์พัฒนาเด็กปฐมวัยให้มีคุณภาพสูงสุดตามวัยของเด็ก และสนับสนุนทุนการศึกษา

(5) นโยบายด้านการพัฒนาสังคม และคุณภาพชีวิต ส่งเสริมผู้ด้อยโอกาส ผู้พิการ และผู้ยากไร้ให้ได้รับการดูแล และช่วยเหลือจัดให้มีกิจกรรมในการพัฒนาสตรี เด็ก เยาวชน ผู้สูงอายุ และประชาชนทั่วไป และจะผลักดันเบี้ยผู้สูงอายุ ผู้พิการ ผู้ป่วยติดเชื้อโดยอำนวยความสะดวกตามเหมาะสม

(6) นโยบายด้านการป้องกัน และรักษาความปลอดภัยในชีวิตและทรัพย์สิน การจัดทำโครงการเทศบาลปลอดภัยด้วยการติดตั้งกล้อง CCTV ครอบคลุมพื้นที่เทศบาล ปรับปรุงศูนย์ป้องกันและบรรเทาสาธารณภัย โดยจัดให้มีเครื่องใช้เครื่องมือที่ทันสมัย พัฒนาประสิทธิภาพของบุคลากรด้านการป้องกันและบรรเทาสาธารณภัยให้มีความรู้ ความสามารถ และพร้อมปฏิบัติหน้าที่ตลอด 24 ชั่วโมง

(7) นโยบายด้านการเมืองการบริหาร และมีการมีส่วนร่วมของประชาชนทุกภาคส่วนมีส่วนร่วมในการคิด การวางแผนพัฒนาร่วมกัน และจัดให้มีการการประชาคมให้ชุมชนมีส่วนร่วมในการแสดงความคิดเห็นอย่างสม่ำเสมอ

(8) นโยบายด้านการส่งเสริมอาชีพและการสร้างเศรษฐกิจ ส่งเสริมสนับสนุนการฝึกอาชีพ การสร้างอาชีพ การพัฒนาความสามารถในการประกอบอาชีพของประชาชนส่งเสริมให้ชุมชนมีกลุ่มอาชีพ มีผลิตภัณฑ์ดีเด่น สามารถสร้างรายได้ สร้างชื่อเสียงให้ตำบล

(9) นโยบายด้านการท่องเที่ยว การส่งเสริมวัฒนธรรมประเพณีท้องถิ่น รณรงค์และส่งเสริมฟื้นฟูขนบธรรมเนียมประเพณีท้องถิ่น ส่งเสริมให้เยาวชนและประชาชนรู้จักวันสำคัญต่างๆไม่ว่าจะเป็นวันสำคัญของไทย ของสากล รวมถึงกิจกรรมประเพณี 12 เดือน เช่น วันสงกรานต์ วันเข้าพรรษา ประเพณีบุญบั้งไฟ เป็นต้น

**นายประสาท พาน้อย นายกเทศมนตรีตำบลโนนสะอาด**

- ท่านประธานสภา และสมาชิกสภาเทศบาลตำบลโนนสะอาดทุกท่านครับ บัดนี้ กระผมได้แถลงนโยบายต่อสภาเทศบาลตำบลโนนสะอาดไปแล้วนั้น ได้ตั้งอยู่บนพื้นฐานเพื่อประโยชน์สุขของพี่น้องประชาชนชาวเทศบาลตำบลโนนสะอาด กระผมพร้อมด้วยคณะผู้บริหารจะยึดความต้องการของประชาชนเป็นหลัก ใช้วิธีการบริหารแบบมุ่งผลสัมฤทธิ์ การบริหารงบประมาณแบบมุ่งเน้นผลงาน ยึดหลักความประหยัด สะดวกรวดเร็ว มีประสิทธิภาพ เกิดประสิทธิผล โปร่งใส ตรวจสอบได้ แต่โดยลำพังของตัวกระผมหรือคณะฝ่ายบริหารเพียงฝ่ายเดียวคงไม่สามารถบันดาลให้นโยบายของกระผมที่ได้แถลงต่อสภาเทศบาลตำบลโนนสะอาดอันทรงเกียรติในวันนี้ ประสบความสำเร็จได้อย่างแน่นอนหากไม่ได้รับความร่วมมือจากฝ่ายนิติบัญญัติ คือสมาชิกสภาเทศบาลตำบลโนนสะอาดทุกท่าน ที่มาประชุมพร้อมกันอยู่ ณ ที่นี้ซึ่งท่านทั้งหลายได้รับฉันทานุมัติจากพี่น้องประชาชนให้เข้ามาเป็นตัวแทน เพื่อออกข้อเทศบัญญัติ แผนยุทธศาสตร์ แผนพัฒนาเทศบาล ข้อบัญญัติงบประมาณรายจ่าย เพื่อใช้ในการพัฒนาเทศบาลตำบลโนนสะอาดของเรา กระผมเชื่อว่าการที่พี่น้องประชาชนเลือกท่านทั้งหลาย และเลือกกระผมเข้ามาทำหน้าที่ในฐานะตัวแทนในครั้งนี้ จะเป็นเครื่องมือยืนยันได้เป็นอย่างดีว่าเราต้องปฏิบัติหน้าที่เพื่อประโยชน์ของพี่น้องประชาชนเป็นหลัก และพัฒนาเทศบาลตำบลโนนสะอาดให้มีความเจริญสืบเนื่องไป

- สุดท้ายนี้ กระผมหวังเป็นอย่างยิ่งว่าการปฏิบัติหน้าที่ในตำแหน่งนายกเทศมนตรี ซึ่งเป็นหัวหน้าฝ่ายบริหารของกระผม ก็จะได้รับการสนับสนุนและร่วมมือ ร่วมแรง ร่วมใจจากทุกท่านเป็นอย่างดี ในการที่จะแปลงนโยบายสู่การปฏิบัติให้เกิดผลสูงสุดนั้นก็คือ ประโยชน์สุขของพี่น้องประชาชนชาวเทศบาลตำบลโนนสะอาดทุกคน กระผมใคร่ขอจบการแถลงนโยบายเพียงเท่านี้ ขอบคุณครับ

**นายสุริยันต์ มุ่งแสง ประธานสภาเทศบาลตำบลโนนสะอาด**

- จากที่ท่านนายกเทศมนตรีได้แถลงนโยบายต่อสภาเทศบาลเสร็จเรียบร้อยแล้วนั้น มีสมาชิกสภาเทศบาลท่านใดสงสัยหรือจะซักถามในข้อเกี่ยวกับนโยบายที่นายกเทศมนตรีได้แถลงนโยบายไปแล้วก็ขอเชิญครับ เมื่อไม่สมาชิกสภาฯท่านใดซักถาม ผมขอดำเนินการประชุมต่อไประเบียบวาระที่ 4 เรื่องอื่นๆ ต่อไป

**ระเบียบวาระที่ 4 เรื่องอื่น ๆ**

**นายสุริยันต์ มุ่งแสง ประธานสภาเทศบาลตำบลโนนสะอาด**

- มีท่านสมาชิกสภาท่านใดมีญัตติอื่นๆที่จะเสนอในวาระนี้ ขอเชิญครับ

**สิบตำรวจโทศราวุธ เชื้อไพบูลย์** **ตำแหน่งปลัดเทศบาลตำบลโนนสะอาด**  **ปฏิบัติหน้าที่เลขานุการสภาฯ**

- เรียนท่านประธานสภาฯ คณะผู้บริหาร สมาชิกสภาเทศบาล ผู้ทรงเกียรติและผู้เข้าร่วมประชุมทุกท่าน ในระเบียบวาระที่ 4 เรื่องอื่นๆ จากการได้รับการเลือกตั้งให้เข้ามาทำหน้าที่ฝ่ายบริหาร และฝ่ายนิติบัญญัติ ซึ่งมีหลายท่านเป็นคนใหม่ที่ได้รับการเลือกตั้งเข้ามา กระผมมีข้อกฎหมาย ระเบียบ และแนวทางปฏิบัติของคณะผู้บริหาร ท่านสมาชิกสภาฯเป็น PPT สรุปสั้นๆ และจะอธิบายโดยสรุปให้ท่านสมาชิกสภาฯและท่านคณะผู้บริหารเข้าใจ ดังนี้ครับ

- อำนาจการพัฒนา ในปัจจุบันการพัฒนาพื้นที่ต้องอาศัยงบประมาณในการพัฒนา แต่ทุกคนไม่ได้คำนึงถึงที่มาของงบประมาณ ซึ่งกระผมจะนำเรียนว่าในกระบวนการมาซึ่งงบประมาณ จำแนกเป็น 3 ประเภทใหญ่ๆ ได้แก่ (1) รายได้จากเทศบาลจัดเก็บเอง และภาษีที่รัฐบาลจัดสรรให้ เช่น ภาษีที่ดินและสิ่งปลูกสร้าง ภาษีป้าย ภาษีสรรพสามิต ภาษีสุรา ค่าภาคหลวงแร่ เงินอุดหนุนทั่วไป เป็นต้น (2) รายได้จากกรมส่งเสริมปกครองส่วนท้องถิ่น กรมบัญชีกลาง ได้แก่ เงินอุดหนุนเฉพาะกิจ เงินอุดหนุนระบุวัตถุประสงค์ เช่น อาหารกลางวัน อาหารเสริม(นม) เบี้ยยังชีพผู้สูงอายุ เป็นต้น และ (3) งบประมาณจากหน่วยงานอื่นที่เข้ามาดำเนินการ แต่จะไม่เป็นรูปตัวเงิน แต่จะเป็นโครงการที่เข้ามาทำให้ เช่น ทางหลวงชนบท องค์การบริหารส่วนจังหวัด เป็นต้น แต่ทุกกรณีที่กล่าวมา มีแผนพัฒนาตำบล เป็นเครื่องมือขับเคลื่อน ทุกโครงการที่จะทำได้เทศบาลตำบลโนนสะอาด จะต้องมีโครงการที่จะดำเนินการในแผนพัฒนาตำบลของเรา ดังนั้นขอให้ท่านสมาชิก และคณะผู้บริหารคำนึงถึงการความสำคัญในการดำเนินการจัดทำแผนพัฒนานี้ด้วยครับ

- อำนาจหน้าที่ของเทศบาล อาศัยตามพระราชบัญญัติเทศบาล พ.ศ. ๒๔๙๖ และแก้ไขเพิ่มเติมถึง (ฉบับที่ ๑4) พ.ศ. ๒๕6๒ มาตรา 50 ภายใต้บังคับแห่งกฎหมายเทศบาลตำบลมีหน้าที่ต้องทำในเขตเทศบาล ดังต่อไปนี้ (๑) รักษาความสงบเรียบร้อยของประชาชน (๒) ให้มีและบำรุงทางบกและทางน้ำ (๓) รักษาความสะอาดของถนน หรือทางเดินและที่สาธารณะ รวมทั้งการกำจัดมูลฝอยและ สิ่งปฏิกูล (๔) ป้องกันและระงับโรคติดต่อ (๕) ให้มีเครื่องใช้ในการดับเพลิง (๖) ให้ราษฎรได้รับการศึกษาอบรม (๗) ส่งเสริมการพัฒนาสตรี เด็ก เยาวชน ผู้สูงอายุ และผู้พิการ (๘) บำรุงศิลปะ จารีตประเพณี ภูมิปัญญาท้องถิ่น และวัฒนธรรมอันดีของท้องถิ่น (๙) หน้าที่อื่นตามที่กฎหมายบัญญัติให้เป็นหน้าที่ของเทศบาล การปฏิบัติงานตามอำนาจหน้าที่ของเทศบาลต้องเป็นไปเพื่อประโยชน์สุขของประชาชนโดย ใช้วิธีการบริหารกิจการบ้านเมืองที่ดี และให้คำนึงถึงการมีส่วนร่วมของประชาชนในการจัดทำแผนพัฒนา เทศบาล การจัดทำงบประมาณ การจัดซื้อจัดจ้าง การตรวจสอบ การประเมินผลการปฏิบัติงาน และการ เปิดเผยข้อมูลข่าวสาร ทั้งนี้ ให้เป็นไปตามกฎหมาย ระเบียบ ข้อบังคับว่าด้วยการนั้น และหลักเกณฑ์และ วิธีการที่กระทรวงมหาดไทยกำหนด ซึ่งจะเกี่ยวพันในอำนาจหน้าที่ของผู้บริหาร และสมาชิกสภา ดังนี้ครับ

- อำนาจหน้าที่ของนายกเทศมนตรี อาศัยตามพระราชบัญญัติเทศบาล พ.ศ. ๒๔๙๖ และแก้ไขเพิ่มเติมถึง (ฉบับที่ ๑4) พ.ศ. ๒๕6๒ มาตรา 48 เตรส นายกเทศมนตรีมีอำนาจหน้าที่ ดังต่อไปนี้ (๑) กำหนดนโยบายโดยไม่ขัดต่อกฎหมาย และรับผิดชอบในการบริหารราชการของ เทศบาลให้เป็นไปตามกฎหมาย ระเบียบ ข้อบังคับ เทศบัญญัติ และนโยบาย (๒) สั่ง อนุญาต และอนุมัติเกี่ยวกับราชการของเทศบาล (๓) แต่งตั้งและถอดถอนรองนายกเทศมนตรี ที่ปรึกษานายกเทศมนตรี และเลขานุการ นายกเทศมนตรี (๔) วางระเบียบเพื่อให้งานของเทศบาลเป็นไปด้วยความเรียบร้อย (๕) รักษาการให้เป็นไปตามเทศบัญญัติ (๖) ปฏิบัติหน้าที่อื่นตามที่กฎหมายบัญญัติไว้ในพระราชบัญญัตินี้และกฎหมายอื่น

- พระราชบัญญัติเทศบาล พ.ศ. ๒๔๙๖ และแก้ไขเพิ่มเติมถึง (ฉบับที่ ๑4) พ.ศ. ๒๕6๒ มาตรา ๔๘ จตุทศ นายกเทศมนตรี รองนายกเทศมนตรี ที่ปรึกษานายกเทศมนตรี และเลขานุการนายกเทศมนตรี ต้องไม่กระทำการอย่างใดอย่างหนึ่ง ดังต่อไปนี้ (๑) ดำรงตำแหน่งหรือปฏิบัติหน้าที่อื่นใดในส่วนราชการ หน่วยงานของรัฐ หรือรัฐวิสาหกิจ เว้นแต่ตำแหน่งที่ดำรงตามบทบัญญัติแห่งกฎหมาย (๒) รับเงินหรือประโยชน์ใด ๆ เป็นพิเศษจากส่วนราชการ หน่วยงานของรัฐ หรือรัฐวิสาหกิจ นอกเหนือไปจากที่ส่วนราชการ หน่วยงานของรัฐ หรือรัฐวิสาหกิจ ปฏิบัติกับบุคคลในธุรกิจการงานตามปกติ (๓) เป็นผู้มีส่วนได้เสียไม่ว่าโดยทางตรงหรือทางอ้อมในสัญญาที่เทศบาลนั้นเป็นคู่สัญญา หรือในกิจการที่กระทำให้แก่เทศบาลนั้น หรือที่เทศบาลนั้นจะกระทำ 54 บทบัญญัติตามมาตรานี้มิให้ใช้บังคับกับกรณีที่บุคคลดังกล่าวตามวรรคหนึ่งได้รับเบี้ยหวัด บำเหน็จบำนาญหรือเงินปีพระบรมวงศานุวงศ์ หรือเงินอื่นใดในลักษณะเดียวกัน และมิให้ใช้บังคับกับกรณีที่ บุคคลดังกล่าวตามวรรคหนึ่งรับเงินตอบแทนค่าเบี้ยประชุมหรือเงินอื่นใดเนื่องจากการดำรงตำแหน่ง กรรมาธิการของรัฐสภาหรือวุฒิสภาหรือสภาผู้แทนราษฎรหรือสภาเทศบาลหรือสภาท้องถิ่นอื่น หรือกรรมการ ที่มีกฎหมายบัญญัติให้เป็นโดยตำแหน่ง

- พระราชบัญญัติเทศบาล พ.ศ. ๒๔๙๖ และแก้ไขเพิ่มเติมถึง (ฉบับที่ ๑4) พ.ศ. ๒๕6๒ มาตรา ๒๑ ประธานสภาเทศบาล มีหน้าที่ดำเนินกิจการของสภาเทศบาลให้เป็นไปตาม ระเบียบข้อบังคับการประชุมสภาเทศบาล รองประธานสภาเทศบาล มีหน้าที่กระทำกิจการแทนประธานสภาเทศบาลในเมื่อ ประธานสภาเทศบาลไม่อยู่ หรือไม่สามารถปฏิบัติหน้าที่ได้ ประกอบกับระเบียบกระทรวงมหาดไทย ว่าด้วยข้อบังคับการประชุมสภาท้องถิ่น พ.ศ. ๒๕๔๗ (แก้ไขถึงฉบับที่ ๒ พ.ศ. ๒๕๕๔) ข้อ ๑๖ ประธานสภาท้องถิ่นมีอำนาจหน้าที่ดังต่อไปนี้ (๑) ดำเนินกิจการของสภาท้องถิ่นตามที่กฎหมายกำหนด (๒) เป็นประธานของที่ประชุมสภาท้องถิ่น เว้นแต่ในขณะที่เข้ากล่าว อภิปรายสนับสนุนหรือคัดค้านญัตติในที่ประชุมสภาท้องถิ่น (๓) บังคับบัญชาการงานในสภาท้องถิ่น (๔) รักษาความสงบเรียบร้อยในสภาท้องถิ่น (๕) เป็นผู้แทนสภาท้องถิ่นในกิจการภายนอก (๖) อำนาจและหน้าที่อื่นตามที่มีกฎหมายกำหนดไว้หรือตามที่กำหนดไว้ ในระเบียบนี้

- พระราชบัญญัติเทศบาล พ.ศ. ๒๔๙๖ และแก้ไขเพิ่มเติมถึง (ฉบับที่ ๑4) พ.ศ. ๒๕6๒ มาตรา ๒๑ ประธานสภาเทศบาล มีหน้าที่ดำเนินกิจการของสภาเทศบาลให้เป็นไปตาม ระเบียบข้อบังคับการประชุมสภาเทศบาล ประกอบกับระเบียบกระทรวงมหาดไทย ว่าด้วยข้อบังคับการประชุมสภาท้องถิ่น พ.ศ. ๒๕๔๗ (แก้ไขถึงฉบับที่ ๒ พ.ศ. ๒๕๕๔) ข้อ ๑7 รองประธานสภาท้องถิ่นมีหน้าที่ช่วยประธานสภาท้องถิ่นในกิจการอัน เป็นอำนาจหน้าที่ของประธานสภาท้องถิ่น หรือปฏิบัติการตามที่ประธานสภาท้องถิ่น มอบหมาย ในกรณีไม่มีประธานสภาท้องถิ่น หรือมีแต่ไม่อยู่หรืออยู่แต่ไม่สามารถปฏิบัติ หน้าที่ได้หรือไม่ยอมปฏิบัติหน้าที่ ให้รองประธานสภาท้องถิ่นเป็นผู้ปฏิบัติหน้าที่แทน ประธานสภาท้องถิ่น โดยให้นำความในข้อ ๒๖ วรรคสอง มาใช้บังคับโดยอนุโลม

- พระราชบัญญัติเทศบาล พ.ศ. ๒๔๙๖ และแก้ไขเพิ่มเติมถึง (ฉบับที่ ๑4) พ.ศ. ๒๕6๒ มาตรา ๒3 และมาตรา 60

- หน้าที่ของสภาเทศบาลที่สำคัญ ได้แก่ (1) หน้าที่ในการออกเทศบัญญัติ (2) หน้าที่ในการสะท้อนความต้องการของประชาชนในเขตเทศบาล และ (3) หน้าที่ในการตรวจสอบและถ่วงดุลฝ่ายบริหาร

**หน้าที่แรก** คือ หน้าที่ในการพิจารณา กลั่นกรอง และอนุมัติเทศบัญญัติต่าง ๆ ว่าควรบังคับใช้ในเขตเทศบาลหรือไม่ อย่างไร หน้าที่ในประการนี้ถูกกำหนดไว้ในมาตรา 60 แห่งพระราชบัญญัติเทศบาล พ.ศ. 2496 แก้ไขเพิ่มเติม พ.ศ. 2543 ที่กำหนดว่า “เทศบาลมีอำนาจตราเทศบัญญัติโดยไม่ขัดหรือแย้งต่อบทกฎหมาย…”

**หน้าที่ประการที่สอง** คือ หน้าที่ในการสะท้อนความต้องการของประชาชนในพื้นที่ อันเป็นหน้าที่โดยทั่วไปของผู้แทนประชาชน เช่น รับฟังปัญหา ความต้องการ ความเดือดร้อน ตลอดจนข้อเรียกร้องหรือร้องเรียนต่าง ๆ ของประชาชนในเทศบาล แล้วนำข้อเรียกร้องหรือร้องเรียนเหล่านั้น เสนอต่อฝ่ายบริหาร หากบางเรื่องอยู่เกินขอบเขตอำนาจที่เทศบาลจะดำเนินการได้ สมาชิกสภาเทศบาลก็จะทำหน้าที่ในการประสานไปยังหน่วยงานอื่น ๆ ที่เกี่ยวข้องเพื่อดำเนินการต่อไป

- การดำเนินการเพื่อให้ฝ่ายบริหารกระทำตามข้อเรียกร้องของตนนั้น อาจกระทำได้ทั้งในรูปแบบที่เป็นทางการ เช่น การทำหนังสือยื่นแสดงปัญหาของประชาชนในเทศบาลผ่านไปยังนายกเทศมนตรี หรือกระทำในรูปแบบที่ไม่เป็นทางการ เช่น การเป็นผู้นำเพื่อหารือและเสนอข้อร้องเรียนต่อผู้บริหารโดยตรงโดยมีประชาชนเป็นผู้มีส่วนร่วมในวาระโอกาสต่างๆ เช่น ในระหว่างการพบปะระหว่างผู้บริหาร สมาชิกสภาเทศบาล และประชาชนเพื่อการจัดทำแผนพัฒนาเทศบาล ซึ่งจัดขึ้นเป็นประจำในทุกๆปี เป็นต้น

และ**หน้าที่ในประการสุดท้าย** คือ หน้าที่ในการตรวจสอบและถ่วงดุลการทำงานของฝ่ายบริหาร ซึ่งสภาเทศบาลมีวิธีการในการตรวจสอบและถ่วงดุลอย่างน้อย 3 วิธีได้แก่

(1) การตั้งกระทู้ถามฝ่ายบริหาร เพื่อให้ฝ่ายบริหารตอบกระทู้ที่ตนเห็นว่าเป็นปัญหาและให้ฝ่ายบริหารชี้แจงข้อเท็จจริงหรือแนวทางเพื่อดำเนินการแก้ไขต่อไป ตามมาตรา 31 แห่งพระราชบัญญัติเทศบาล พ.ศ. 2496 แก้ไขเพิ่มเติม พ.ศ. 2546

(2) การตรวจสอบการทำงานโดยคณะกรรมการสามัญและวิสามัญของสภาเทศบาล

คณะกรรมการสามัญและวิสามัญของสภาเทศบาล มีหน้าที่หลักในการกระทำกิจการใด ๆ ตามที่สภามอบหมายให้ดำเนินการ เช่น สืบสวน สอบสวนข้อเท็จจริง ศึกษาถึงความเป็นไปได้ หรือลงไปเก็บข้อมูลในพื้นที่เทศบาล เป็นต้น และเมื่อได้ดำเนินการไปเช่นไร กรรมการดังกล่าวต้องรายงานผลการดำเนินงานนั้นให้สภาเทศบาลรับทราบด้วย

(3) การเสนอเพื่อให้มีการออกเสียงประชามติในเขตเทศบาล ซึ่งกฎหมายได้เปิดโอกาสให้ประชาชนในท้องถิ่นมีสิทธิเข้ามาช่วยฝ่ายบริหารตัดสินใจในประเด็นที่สำคัญต่อเทศบาลได้ง่ายขึ้น ซึ่งการให้ความเห็นของประชาชนนี้จะสามารถกระทำได้ก็ต่อเมื่อได้รับการเสนอจากสมาชิกสภาเทศบาลเสียก่อน

- ระเบียบกระทรวงมหาดไทย ว่าด้วยข้อบังคับการประชุมสภาท้องถิ่น พ.ศ. ๒๕๔๗ (แก้ไขถึงฉบับที่ ๒ พ.ศ. ๒๕๕๔) ข้อ ๑9 เลขานุการสภาท้องถิ่นมีหน้าที่ดังต่อไปนี้ (๑) แจ้งนัดประชุมสภาท้องถิ่นตามคำสั่งของประธานสภาท้องถิ่น (๒) ชี้แจงกฎหมาย ระเบียบ ข้อบังคับ ประกาศ คำสั่ง หนังสือสั่งการ หรือแนว ทางปฏิบัติซึ่งเกี่ยวข้องกับกิจการขององค์กรปกครองส่วนท้องถิ่นต่อที่ประชุมสภาท้องถิ่น (๓) ช่วยเหลือประธานสภาท้องถิ่นจัดทำระเบียบวาระการประชุมสภาท้องถิ่น (๔) เชิญประธานสภาท้องถิ่นชั่วคราวปฏิบัติหน้าที่ (๕) จัดทำรายงานการประชุมสภาท้องถิ่น (๖) เก็บรักษาข้อมูลข่าวสาร หรือเอกสารของสภาท้องถิ่น แต่จะเปิดเผยได้ ต่อเมื่อได้รับอนุญาตจากประธานสภาท้องถิ่น (๗) ช่วยเหลือประธานสภาท้องถิ่นในการควบคุมการนับคะแนนเสียง (๘) ช่วยเหลือประธานสภาท้องถิ่นในการรักษาความสงบเรียบร้อยในสภา ท้องถิ่น (๙) หน้าที่อื่นตามที่กำหนดไว้ในระเบียบนี้หรือกระทำกิจการอื่นตามที่ ประธาน สภาท้องถิ่นมอบหมาย ในการประชุมสภาท้องถิ่นครั้งใด ถ้าไม่มีเลขานุการสภาท้องถิ่นหรือมีแต่ไม่อยู่ หรืออยู่แต่ไม่สามารถปฏิบัติหน้าที่ได้หรือไม่ยอมปฏิบัติหน้าที่ ให้สภาท้องถิ่นเลือก สมาชิกสภาท้องถิ่นหรือข้าราชการหรือพนักงานขององค์กรปกครองส่วนท้องถิ่นนั้นคน หนึ่งเป็นผู้ปฏิบัติหน้าที่เลขานุการสภาท้องถิ่นเฉพาะในการประชุมคราวนั้น โดยให้นำ ความในข้อ ๑๓ และข้อ ๒๖ วรรคสองมาใช้บังคับโดยอนุโลม เว้นแต่การลงคะแนน เลือกให้กระทำด้วยวิธีการยกมือ

- พระราชบัญญัติเทศบาล พ.ศ. ๒๔๙๖ และแก้ไขเพิ่มเติมถึง (ฉบับที่ ๑4) พ.ศ. ๒๕6๒ มาตรา 48 สัตตรส ในการควบคุมดูแลและรับผิดชอบในการบริหารกิจการของเทศบาลและเป็นผู้บังคับบัญชาพนักงานเทศบาลและลูกจ้างเทศบาล

- พระราชบัญญัติเทศบาล พ.ศ. ๒๔๙๖ และแก้ไขเพิ่มเติมถึง (ฉบับที่ ๑4) พ.ศ. ๒๕6๒ มาตรา 48 เอกูนวีสติ ให้มีปลัดเทศบาลคนหนึ่งเป็นผู้บังคับบัญชาพนักงาน เทศบาลและลูกจ้างเทศบาลรองจากนายกเทศมนตรีและรับผิดชอบควบคุมดูแลราชการประจำของเทศบาลให้เป็นไปตามนโยบาย และมีอำนาจหน้าที่อื่นตามที่มีกฎหมายกำหนดหรือตามที่ นายกเทศมนตรีมอบหมาย การบริหารงานบุคคลของเทศบาลให้เป็นไปตามกฎหมายว่าด้วยการนั้น

- โครงสร้างส่วนราชการของเทศบาลตำบลโนนสะอาด ประกอบด้วย ปลัดเทศบาล โดยมีรองปลัดเทศบาลเป็นผู้ช่วย และหน่วยตรวจสอบภายในที่ขึ้นตรงต่อปลัดเทศบาล ซึ่งมีส่วนราชการ จำนวน 5 กอง ดังนี้ (1) สำนักปลัด มีหัวหน้าสำนักปลัด เป็นผู้บังคับบัญชา และแบ่งงานเป็น ฝ่ายอำนวยการ ฝ่ายพัฒนาชุมชน ฝ่ายส่งเสริมการเกษตร และป้องกันและบรรเทาสาธารณภัย (2) กองคลัง มีผู้อำนวยการกองคลังเป็นผู้บังคับบัญชา มีฝ่ายบริหารงานคลังเป็นผู้ช่วย โดยมีงานภายในกองคลัง ได้แก่ งานพัสดุและทรัพย์สิน งานจัดเก็บรายได้ งานการเงินและบัญชี (3) กองช่าง มีผู้อำนวยการกองช่างเป็นผู้บังคับบัญชา มีฝ่ายก่อสร้างและโยธาเป็นผู้ช่วย(ว่าง) งานวิศวกรรม งานสถาปัตยกรรม งานผังเมือง งานสาธารณูปโภค งานสวนสาธารณะ งานศูนย์เครื่องจักรกล งานจัดสถานที่และการไฟฟ้า และงานธุรการ (4) กองการศึกษา มีรองปลัดเทศบาลรักษาราชการแทนผู้อำนวยการกองการศึกษาเป็นผู้บังคับบัญชา มีฝ่ายบริหารการศึกษาเป็นผู้ช่วย(ว่าง) มีนักวิชาการศึกษาเป็นผู้ช่วย งานศูนย์พัฒนาเด็กเล็ก งานศาสนาวัฒนธรรม และ(5) กองสาธารณสุขและสิ่งแวดล้อม มีผู้อำนวยการกองสาธารณสุขและสิ่งแวดล้อมเป็นผู้บังคับบัญชา โดยมีหัวหน้าฝ่ายบริหารงานสาธารณสุขเป็นผู้ช่วย ซึ่งมีงานสุขาภิบาลอนามัยและสิ่งแวดล้อม งานวางแผนสาธารณสุข งานรักษาความสะอาด งานเผยแพร่และฝึกอบรม งานส่งเสริมสุขภาพ งานป้องกันและควบคุมโรคติดต่อ งานสัตวแพทย์ งานการแพทย์ฉุกเฉิน และงานหลักประกันสุขภาพ

**สิบตำรวจโทศราวุธ เชื้อไพบูลย์** **ตำแหน่งปลัดเทศบาลตำบลโนนสะอาด**  **ปฏิบัติหน้าที่เลขานุการสภาฯ**

- สำหรับกรอบอำนาจและหน้าที่ในการบริหารงานของเทศบาลทั้งในฝ่ายบริหาร ฝ่ายนิติบัญญัติ และฝ่ายพนักงาน หลักใหญ่ๆก็มีเพียงเท่านี้ครับ ขอให้ทุกท่านใช้กรออบอำนาจหน้าที่ตามหลักกฎหมาย และให้ความสำคัญต่อพี่น้องประชาชน จะทำให้การบริหารงานราบรื่น ไม่เกิดอุปสรรค ขอบคุณครับ

**นายสุริยันต์ มุ่งแสง ประธานสภาเทศบาลตำบลโนนสะอาด**

- มีสมาชิกสภาเทศบาลตำบลโนนสะอาด เจ้าหน้าที่เทศบาลตำบลโนนสะอาดท่านใดเสนอเรื่องอื่นๆ อีกหรือไม่ครับ ขอเชิญครับ

**นายสมเด็จ มุ่งวิชา ผู้อำนวยการกองสาธารณสุขและสิ่งแวดล้อม**

- เรียนประธานสภา คณะผู้บริหาร ท่านสมาชิกสภาทุกท่าน กระผมนายสมเด็จ มุ่งวิชา ผู้อำนวยการกองสาธารณสุขและสิ่งแวดล้อม กระผมขอแจ้งเรื่องการปรับปรุงบ่อขยะ เนื่องจากบ่อที่ 1 เต็มแล้ว ขณะนี้กำลังจะขุดบ่อที่ 3 เตรียมรองรับเมื่อบ่อที่ 2 เต็ม จากการที่เรามีการเก็บขยะประชาชนไม่มีการคัดแยกยะ ขอความอนุเคราะห์ท่านสมาชิกสภาช่วยประชาสัมพันธ์การคัดแยกขยะก่อน เพื่อจะให้ขยะไม่เต็มเร็วครับ

- เรื่องที่ 2 ขอความอนุเคราะห์จากท่านสมาชิกสภาในการประชาสัมพันธ์การป้องกันตนเองจากการแพร่ระบาดของเชื้อโควิด 19 ในระลอก 3 ที่ระบาดจากสายพันธุ์อินเดีย สายพันธุ์แอฟริกา และบราซิล ในระหว่างรอการฉีดวัคซีนครับ

- เรื่องที่ 3 ณ ขณะนี้ กองทุนหลักประกันสุขภาพตำบลโนนสะอาด ไม่ได้ดำเนินการมาต่อเนื่องในระยะเวลาที่ คณะกรรมการซึ่งเป็นผู้แทนจากสมาชิกสภา จำนวน 2 ท่าน และท่านนายกเทศมนตรีที่หมดวาระลง ในขณะนี้เทศบาลตำบลโนนสะอาด ได้รับการรับรองให้สมาชิกสภาและนายเทศมนตรีเข้ารับตำแหน่ง ต่อจากนี้ผมจะมีหนังสือเชิญเพื่อคัดเลือกตัวแทนของกองทุนหลักประกันสุขภาพตำบลโนนสะอาดครับ

- อาศัยอำนาจตามความใน มาตรา 47 แห่งพระราชบัญญัติหลักประกันสุขภาพแห่งชาติ พ.ศ. 2545 ประกอบกับประกาศคณะกรรมการกลักประกันสุขภาพแห่งชาติ เรื่อง หลักเกณฑ์เพื่อสนับสนุนองค์กรปกครองส่วนท้องถิ่นดำเนินงาน และบริหารจัดการระบบหลักประกันสุขภาพในระดับท้องถิ่นหรือพื้นที่ พ.ศ. 2561 ประกาศลงวันที่ 24 เดือนธันวาคม พ.ศ. 2561 ข้อ 12 ว่าด้วย ให้มีคณะกรรมการกองทุนหลักประกันสุขภาพ ประกอบด้วย (1) ผู้บริหารสูงสุดขององค์กรปกครองส่วนท้องถิ่น เป็นประธานกรรมการ ซึ่งในที่นี้คือนายกเทศมนตรีตำบลโนนสะอาด นายประสาท พาน้อย เป็นประธานกรรมการโดยตำแหน่ง และ (3) สมาชิกสภาองค์กรปกครองส่วนท้องถิ่น ที่สภาองค์กรปกครองส่วนท้องถิ่นมอบหมาย จำนวน 2 คน เป็นกรรมการ ซึ่งกระผม จะขอมติที่ประชุมสภาเทศบาลตำบลโนนสะอาด มีมติมอบหมายสมาชิกสภาเทศบาลตำบลโนนสะอาด จำนวน 2 ท่าน เป็นคณะกรรมการกองทุนหลักประกันสุขภาพตำบลโนนสะอาด ครับ

**นายสุริยันต์ มุ่งแสง ประธานสภาเทศบาลตำบลโนนสะอาด**

- ตามประกาศหลักเกณฑ์ฯ เป็นการมอบหมายจากสภาไปปฏิบัติหน้าที่เป็นคณะกรรมการกองทุนหลักประกันสุขภาพตำบลโนนสะอาด ผมจะขอให้ที่ประชุมเสนอรายชื่อให้ท่านสมาชิกสภาฯ คงไม่ต้องมีการลงคะแนน จะให้ท่านสมาชิกสภาฯเสนอรายชื่อ จำนวน 2 ท่านครับ

**คนที่ 1**

ผู้เสนอ นายประวิทย์ จันพนม สมาชิกสภาเทศบาลตำบลโนนสะอาด เขต 1 ขอเสนอ

**ผู้ถูกเสนอ นายนิยม เฮืองหล้า สมาชิกสภาเทศบาลตำบลโนนสะอาด เขต 2**

ผู้รับรอง ๑. นายสมควร กองแสน สมาชิกสภาเทศบาลตำบลโนนสะอาด เขต ๑ ๒. นายสีนวน กุดตุ้ม สมาชิกสภาเทศบาลตำบลโนนสะอาด เขต ๒

 **คนที่ 2**

ผู้เสนอ นายประดิษฐ์ วันนิจ รองประธานสภาเทศบาลตำบลโนนสะอาด ขอเสนอ

**ผู้ถูกเสนอ นายสุริยันต์ มุ่งแสง ประธานสภาเทศบาลตำบลโนนสะอาด**

ผู้รับรอง ๑. นายนิยม เฮืองหล้า สมาชิกสภาเทศบาลตำบลโนนสะอาด เขต 2 ๒. นายไสว เกตมาลา สมาชิกสภาเทศบาลตำบลโนนสะอาด เขต ๒

**มติที่ประชุม เห็นชอบการมอบหมายให้สมาชิกสภาเทศบาลตำบลโนนสะอาดเป็นคณะกรรมการกองทุนหลักประกันสุขภาพตำบลโนนสะอาด จำนวน 2 คน จำนวน 12 เสียง เป็นเอกฉันท์**

**นายสุริยันต์ มุ่งแสง ประธานสภาเทศบาลตำบลโนนสะอาด**

- เมื่อที่ประชุมมีมติมอบหมายให้สมาชิกสภาเทศบาลตำบลโนนสะอาดเป็นคณะกรรมการกองทุนหลักประกันสุขภาพตำบลโนนสะอาด จำนวน 2 คน ได้แก่

๑. นายสุริยันต์ มุ่งแสง ประธานสภาเทศบาลตำบลโนนสะอาด

 ๒. นายนิยม เฮืองหล้า สมาชิกสภาเทศบาลตำบลโนนสะอาด เขต ๒

**นายสุริยันต์ มุ่งแสง ประธานสภาเทศบาลตำบลโนนสะอาด**

- มีสมาชิกสภาเทศบาลตำบลโนนสะอาด เจ้าหน้าที่เทศบาลตำบลโนนสะอาดท่านใดเสนอแนะอีกหรือไม่ครับ หากไม่มีผมขอปิดประชุม ครับ

**ปิดประชุมเวลา 12.00 น.**

 ลงชื่อ  *ดวงจันทร์ วันนิจ*  ผู้บันทึกการประชุม

 (นางสาวดวงจันทร์ วันนิจ)

 ผู้ช่วยเจ้าพนักงานธุรการ

ลงชื่อ *ชาญชัย วีรปัญญานนท์* ผู้ตรวจรายงานการประชุม

 (นายชาญชัย วีรปัญญานนท์)

 หัวหน้าสำนักปลัด

ลงชื่อ สิบตำรวจ*โทศราวุธ เชื้อไพบูลย์* ผู้ตรวจรายงานการประชุม

 (ศราวุธ เชื้อไพบูลย์)

 เลขานุการสภาเทศบาลตำบลโนนสะอาด

ลงชื่อ *สุริยันต์ มุ่งแส*ง ตรวจถูกต้อง

 (นายสุริยันต์ มุ่งแสง)

 ประธานสภาเทศบาลตำบลโนนสะอาด

**คณะกรรมการสามัญประจำสภาเทศบาล ทำหน้าที่ตรวจรายงานการประชุมสภาเทศบาล**

**ได้ตรวจรายงานการประชุมนี้แล้ว**

ตรวจแล้ว การประชุมสภาเทศบาลตำบลโนนสะอาด สมัยสามัญ สมัยที่ 1 ครั้งที่ 1 ประจำปี พ.ศ. ๒๕๖4

ตรวจวันที่ 13 เดือน พฤษภาคม พ.ศ. 2564

(ลงชื่อ) *ไสว เกตมาลา* ประธานกรรมการ

 (นายไสว เกตมาลา)

(ลงชื่อ) *สุวิทย์ นามวงษา* กรรมการ

 (นายสุวิทย์ นามวงษา)

(ลงชื่อ)  *วิชัย หนุ่มภูเขียว* กรรมการ/เลขานุการ

 (นายวิชัย หนุ่มภูเขียว)